РЕГЛАМЕНТ (ЕО) № 1398/2007 НА КОМИСИЯТА
от 28 ноември 2007 година
за изменение на приложения II, III Б и VI към Регламент (ЕО) № 517/94 на Съвета относно общите правила за внос на текстилни продукти от някои трети страни, които не са обхванати от двустранни споразумения, протоколи или други договорености или от други специфични правила на Общността за вноса
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
Като взе предвид Регламент (ЕО) № 517/94 на Съвета от 7 март 1994 г. относно общите правила за внос на текстилни продукти от някои трети страни, които не са обхванати от двустранни споразумения, протоколи или други договорености или от други специфични правила на Общността за вноса (1), и по-специално член 28 от него,
като има предвид, че:
(1)
Споразумението за стабилизиране и асоцииране между Европейските общности и техните държави-членки, от една страна, и Република Черна гора, от друга страна, беше подписано на 15 октомври 2007 г. Временното споразумение за търговия и свързаните с търговията въпроси ще влезе в сила на 1 януари 2008 г. То ще позволи временното прилагане на търговските разпоредби на Споразумението за стабилизиране и асоцииране до приключване на процеса на ратификацията му. Поради това Република Черна гора следва да бъде извадена от приложното поле на Регламент (ЕО) № 517/94 от датата на влизане в сила на Временното споразумение.
(2)
След изваждането на всички части на бивша Югославия от приложното поле на Регламент (ЕО) № 517/94, Косово, съгласно Резолюция 1244 на Съвета за сигурност на ООН от 10 юни 1999 г. (2), остава единствената област в региона, за която са в сила текстилни квоти. Поради това, както и предвид липсата на текстилна промишленост, се счита за целесъобразно изключването и на Косово от приложното поле на Регламент (ЕО) № 517/94 с цел недопускането на дискриминация по отношение на тази област.
(3)
Следователно Регламент (ЕО) № 517/94 следва да бъде съответно изменен.
(4)
Мерките, предвидени в настоящия регламент, са в съответствие със становището на комитета, създаден съгласно член 25 от Регламент (ЕО) № 517/94,
ПРИЕ НАСТОЯЩИЯ РЕГЛАМЕНТ:
Член 1
Приложения II, III Б и VI към Регламент (ЕО) № 517/94 се изменят в съответствие с приложението към настоящия регламент.
Член 2
Настоящият регламент влиза в сила на седмия ден след датата на неговото публикуване в Официален вестник на Европейския съюз.
Той се прилага от 1 януари 2008 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 ноември 2007 година.